וסדר הודוי. חטאנו. עוינו. פשענו. והחטא כולל השגגה והפשיעה. וענין הפשיעה בלשון חכמי ישראל כשאינו נזהר בענין שדרך בני אדם להזהר. כאשר הקדמנו. והעונות הם הזדונות. והפשעים הם המרדים. מלשון (מ''ב ג). מלך מואב פשע בי. והשם יתברך סולח כגודל חסדו גם למורדים בו. כי ישובו אליו בכל לבם. ונאמר (דניאל ט׳:ט׳) לה' אלהינו הרחמים והסליחות כי מרדנו בו. ונאמר (תהילים כ״ה:י״א) למען שמך ה' וסלחת לעוני כי רב הוא. ונאמר (שם ס"ה). דברי עוונות גברו מני. פשעינו אתה תכפרם.